Diari Oficial de la Generalitat Valenciana


Sumari del DOGV 4612, del 21-10-2003 (2003/11556)

ACORD de 17 d'octubre de 2003, del Consell de la Generalitat, pel qual es determina la forma d'aplicació de les mesures cautelars en l'àmbit territorial afectat pel projecte del Pla d'Ordenació dels Recursos Naturals del Massís de Penyagolosa, durant la tramitació d'aquest.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4612

Data del DOGV
:   21-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11243


Data del document
:   17-10-2003

Organisme emissor
:   Conselleria de Territori i Habitatge

Tipus de document
:   Acord

Anàlisi jurídica

 Descriptors 

:   * Vistabella del Maestrat
    * Castillo de Villamalefa
    * Llucena
    * Villahermosa del Río
    * Xodos
    * programa d'actuació
    * reserva natural

ACORD de 17 d'octubre de 2003, del Consell de la Generalitat, pel qual es determina la forma d'aplicació de les mesures cautelars en l'àmbit territorial afectat pel projecte del Pla d'Ordenació dels Recursos Naturals del Massís de Penyagolosa, durant la tramitació d'aquest. [2003/F11187]
  
El Consell de la Generalitat, en la reunió del dia 17 d'octubre de 2003, adoptà l'acord següent:
  
Per l'Ordre de data 13 d'octubre de 2003, de la Conselleria de Territori i Habitatge, es va acordar la iniciació del procediment per a l'elaboració i l'aprovació del Pla d'Ordenació dels Recursos Naturals (PORN) del Massís de Penyagolosa.
  
Mentre culmina el procediment administratiu de tramitació d'aquest pla, fins al moment de l'entrada en vigor després de l'aprovació definitiva pel Consell de la Generalitat, cal assegurar que en l'àmbit territorial afectat per aquest no puguen realitzar-se accions que modifiquen o deterioren substancialment, de forma irreversible, la realitat territorial i mediambiental l'ordenació i la gestió de la qual són objecte del pla, de conformitat amb el que estableix en matèria de protecció preventiva l'article 28 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
  
Per tot això, a proposta del conseller de Territori i Habitatge, el Consell de la Generalitat
  
ACORDA
  
Primer
  
En l'àmbit territorial afectat pel projecte del Pla d'Ordenació dels Recursos Naturals (PORN) del Massís de Penyagolosa regiran, durant el període transitori des de l'inici del procediment administratiu d'elaboració i aprovació del pla fins a l'aprovació definitiva d'aquest pel Consell de la Generalitat, amb les matisacions detallades en els apartats següents d'aquest acord, les mesures cautelars establides amb caràcter genèric per l'article 28.1 i 5 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
  
Segon
  
a) Les mesures cautelars tant pel que fa a suspensió temporal d'activitats i procediments administratius incloent concessió de llicències municipals (article 28.1 de la citada Llei 11/1994), com respecte de l'exigència d'informe específic de la Conselleria de Territori i Habitatge per a determinades actuacions (article 28.5 de la mateixa llei), seran aplicables, exclusivament, en l'àmbit del sòl no urbanitzable afectat territorialment pel citat projecte del pla en els termes municipals de Vistabella del Maestrat, Villahermosa del Río, Xodos, Lucena del Cid i Castillo de Villamalefa.
  
b) Així mateix, dins d'aquest àmbit d'afecció, les mesures cautelars no afectaran els procediments administratius en curs en matèria d'activitat urbanística, edificació en el sòl no urbanitzable i avaluació de l'impacte ambiental, els quals s'atindran exclusivament als requisits establits en les respectives legislacions sectorials. La concessió de llicències municipals en relació amb aquests procediments no estarà, per tant, afectada pel règim cautelar objecte d'aquest acord.
  
Tercer
  
Amb caràcter excepcional, la Direcció General de Planificació i Ordenació Territorial, de la Conselleria de Territori i Habitatge, podrà autoritzar l'execució de determinades actuacions que, d'acord amb l'anterior apartat segon, responguen a algun dels supòsits següents:
  
a) Actuacions que, per les especials característiques, no admeten objectivament una demora en l'execució.
  
b) Actuacions l'execució diferida de les quals puga donar lloc a perjudicis sobre els valors ambientals o culturals de l'àmbit considerat, sobre les persones o sobre els legítims interessos socials o econòmics afectats.
  
c) Actuacions que les distintes administracions públiques puguen tenir previst executar en l'àmbit territorial considerat, sempre que disposen de les preceptives autoritzacions.
  
Quart
  
No podran autoritzar-se en l'àmbit territorial afectat, durant la tramitació del projecte del pla fins a l'aprovació definitiva, actuacions no previstes en els apartats anteriors.
  
Cinqué
  
Les mesures cautelars a què es refereix el present acord estaran vigents fins a l'aprovació del corresponent Pla d'Ordenació dels Recursos Naturals (PORN) del Massís de Penyagolosa, sense que, en cap cas, la vigència d'aquestes puga superar els tres anys.
  
Sisé
  
El present acord tindrà efectes des del mateix dia de la publicació en el Diari Oficial de la Generalitat Valenciana.
  
València, 17 d'octubre de 2003
  
El conseller secretari del Consell de la Generalitat,
  
ALEJANDRO FONT DE MORA TURÓN